SCBLTSเปิดซื้อ-สับเปลี่ยนกองทุนถึง31ม.ค.
บล.ไทยพาณิชย์ ปรับกองทุน LTF ตามเกณฑ์ใหม่เปิดซื้อ-สับเปลี่ยนเข้ากองไทยพาณิชย์ระยะยาวสมาร์ท (SCBLTS) ถึง31 ม.ค.55
9 ม.ค. 2555

บล.ไทยพาณิชย์ ปรับกองทุน LTF ตามเกณฑ์ใหม่เปิดซื้อ-สับเปลี่ยนเข้ากองไทยพาณิชย์ระยะยาวสมาร์ท (SCBLTS) ถึง31 ม.ค.55 
นางโชติกา  สวนานนท์  กรรมการผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ เปิดเผยว่า บลจ.ไทยพาณิชย์จะเปิดให้นักลงทุนซื้อหรือสับเปลี่ยนเข้ากองทุนเปิดไทย พาณิชย์หุ้นระยะยาวสมาร์ท (SCBLTS) จนถึงวันที่ 31 ม.ค.2555 หลังจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กำลังจะออกเกณฑ์ใหม่เกี่ยวกับกองทุนรวมหุ้นระยะยาว (LTF) ที่ใช้ตราสารอนุพันธ์ในการป้องกันความเสี่ยง ต้องมีฐานะการลงทุนสุทธิในหุ้นของบริษัทจดทะเบียนไม่ต่ำกว่า 65% ของมูลค่าทรัพย์สินสุทธิ เฉลี่ยรอบปีบัญชี คาดว่าจะมีผลบังคับใช้ในวันที่ 1 ก.พ.2555 
หากสำนักงานก.ล.ต.มีการประกาศขยายผลบังคับออกไปอีก บริษัทฯก็จะขยายเวลาออกไปจนถึงก่อนวันที่จะมีผลบังคับใช้ 1 วันทำการ นอกจากนี้ผู้ที่ถือกองทุน SCBLTS ภายหลังวันที่มีผลบังคับใช้ จะยังคงสามารถถือครองต่อไปเพื่อรับสิทธิประโยชน์ทางภาษีได้เหมือนปกติ หรือจะสับเปลี่ยนหน่วยหรือขายออกก็ได้ แต่หากขายหรือสับเปลี่ยนออกไปแล้วจะไม่สามารถสับเปลี่ยนกลับเข้ามาได้อีกภาย หลังเกณฑ์ใหม่มีผลบังคับใช้
สำหรับกองทุน SCBLTS มีนโยบายการลงทุนที่เน้นความระมัดระวัง โดยใช้สัญญาซื้อขายล่วงหน้าในการลดความเสี่ยงจากการลงทุนในหุ้น ซึ่งจะเหมาะกับนักลงทุนที่ต้องการได้รับสิทธิประโยชน์ทางภาษี แต่ต้องการความเสี่ยงที่ต่ำกว่ากองทุน LTF ทั่วๆไปที่มีการลงทุนในหุ้นเกือบ 100 %  ปัจจุบันมีขนาดกองทุน ณ วันที่ 30 พ.ย.2554 ประมาณ 4537.05 ล้านบาท ซึ่งนับว่าใหญ่ที่สุดในกองทุนที่มีลักษณะใกล้เคียงกัน
นางโชติกา กล่าวว่า นับจากวันที่ 1 ก.พ. 2555 เป็นต้นไป หากผู้ลงทุนต้องการลงทุนเพิ่มในกองทุน LTF ที่สามารถลดหย่อนภาษีได้ และมีความเสี่ยงน้อยกว่ากองทุน LTF ทั่วๆไป อาจเลือกลงทุนในกองทุนเปิดไทยพาณิชย์หุ้นระยะยาวปันผล( SCBLT1) แทนได้ ซึ่ง กองทุน SCBLT1 มีนโยบายการลงทุนในหุ้นไม่เกิน 70% โดยเฉลี่ยในแต่ละรอบบัญชี มีขนาดกองทุน ณ วันที่ 30 พ.ย.2554 อยู่ที่ 22,042.24 ล้านบาทมีนโยบายการจ่ายเงินปันผลปีละไม่เกิน 2 ครั้ง ซึ่งนับตั้งแต่จัดตั้งกองทุนถึงปัจจุบันได้จ่ายปันผลไปแล้ว 10 ครั้ง รวม 2.2250 บาทต่อหน่วย